«Είμαστε στη φάση που όλοι μιλάνε με όλους και για όλα»

έλεγε με νόημα πριν από λίγες ημέρες κορυφαίο στέλεχος της κυβέρνησης.

Επειτα από μια περίοδο πολιτικής «αγρανάπαυσης», έχουν αρχίσει και πάλι

στον χώρο της Κεντροδεξιάς οι παρασκηνιακές ζυμώσεις, οι συζητήσεις, τα

δείπνα και οι συναντήσεις όπου παλαιοί εχθροί και αντίπαλοι βρίσκουν

κοινό τόπο. Η κινητικότητα που καταγράφεται στον χώρο της Κεντροδεξιάς

είναι έντονη και αποκτά εξαιρετικό ενδιαφέρον, λόγω τόσο της συμμετοχής

συγκεκριμένων προσώπων όσο και των συνομιλιών που γίνονται. Μία από τις

πιο χαρακτηριστικές συνάξεις με μεγάλη σημειολογία έγινε πριν από δύο

εβδομάδες στην οικία του κ. Κ. Μητσοτάκη στην οδό Αραβαντινού, όπου δείπνησαν η κυρία Ντόρα Μπακογιάννη και ο πρώην πρωθυπουργός κ. Κ. Καραμανλής.



«Ενας Καραμανλής στο σπίτι του Μητσοτάκη;» διερωτήθηκε

κορυφαίος υπουργός, εκφράζοντας την απορία του για τη σκοπιμότητα της

συνάντησης, ενώ άλλα υψηλόβαθμα κυβερνητικά στελέχη αναζητούσαν τα

αποτελέσματα της σύναξης.

Η απάντηση όμως έχει δοθεί εδώ και πάρα πολύ καιρό, καθώς οι

δύο οικογένειες – σύμβολα για την κεντροδεξιά παράταξη – έχουν

αποκαταστήσει πλήρως τις σχέσεις τους, εν αντιθέσει με το παρελθόν.

Εξάλλου, όπως λέει πρόσωπο που γνωρίζει τα ενδότερα των οικογενειών,

«είναι περισσότερα αυτά που τους ενώνουν παρά όσα τους χωρίζουν».

Η κυρία Μπακογιάννη και ο κ. Καραμανλής έχουν μια ειλικρινή

σχέση που έχει διατηρηθεί παρά τις προσπάθειες διαφόρων να την

τορπιλίσουν, ενώ δεν διαταράχθηκε ούτε στις εσωκομματικές εκλογές του

2009. Ο κ. Καραμανλής, ανεξάρτητα από το τι έπραξαν διάφοροι

«καραμανλικοί» που σήμερα επικρίνουν τον πρωθυπουργό κ. Αντ. Σαμαρά, τήρησε γραμμή ουδετερότητας.

Αυτή δεν ήταν η πρώτη τους συνάντηση, μια και υπάρχει τακτική

επικοινωνία, καθώς κοινή είναι η αγωνία και ο προβληματισμός τους για τα

όσα συμβαίνουν και το μέλλον της παράταξης.

Οι περισσότερες συναντήσεις έγιναν στο πολιτικό γραφείο του

πρώην πρωθυπουργού, αλλά αυτή τη φορά επελέγη να συζητήσουν σε…

«μητσοτακικό έδαφος», όπου με τη συνοδεία κρητικής τσικουδιάς, καλού

κρασιού και εκλεκτών μεζέδων απλώθηκε και «πολιτικός τραχανάς». Σε μια

περίοδο «δημιουργικής αναζήτησης και στοχασμού», η κυρία Μπακογιάννη και

ο κ. Καραμανλής συζήτησαν για τις τρέχουσες εξελίξεις, ενώ, προς

καθησυχασμό των αγωνιούντων «σαμαροφυλάκων», το κυρίως μενού δεν ήταν ο

πρωθυπουργός.

Οι απόψεις τους ταυτόσημες για πολλά θέματα, με την Ντόρα

Μπακογιάννη να είναι πιο επικριτική για πτυχές της κυβερνητικής

πολιτικής και τον κ. Καραμανλή να είναι πιο συγκρατημένος, αν και ο

ίδιος έχει επισημάνει λάθη και παραλείψεις. Στο τραπέζι κυριάρχησαν οι

αναλύσεις για τις μελλοντικές εξελίξεις, τόσο εντός της Ελλάδας όσο και

στην ευρωζώνη, και κυρίαρχη ήταν η αγωνία για τα μελλούμενα.

Ο πρώην πρωθυπουργός δεν δείχνει καμία διάθεση εμπλοκής σε

εσωκομματικές διεργασίες, τουλάχιστον στην παρούσα φάση. Ως εκ τούτου

ποτέ δεν τροφοδοτεί συζητήσεις για πιθανή επιστροφή του σε κεντρικό

ρόλο.



«Ο Σαμαράς δεν αμφισβητείται» λένε και οι δύο, αν και

αυτό δεν σημαίνει ότι δεν υπάρχει προβληματισμός για την πορεία της ΝΔ.

Ειδικά ο κ. Καραμανλής αναγνωρίζει στον Πρωθυπουργό ότι κατάφερε να

πετύχει την πολιτική σταθεροποίηση.

Από το μενού δεν μπορούσε να απουσιάζει η οικονομική πολιτική,

την οποία και οι δύο θεωρούν ότι εξουδετερώνει τη μεσαία τάξη,

ραχοκοκαλιά της ελληνικής οικονομίας και στυλοβάτη της κεντροδεξιάς

παράταξης.

Γι’ αυτό και η κριτική είναι έντονη κατά του κ. Ι. Στουρνάρα από

την κυρία Μπακογιάννη, ενώ έντονα ενοχλημένος είναι και ο κ.

Καραμανλής, ο οποίος έχει αποφασίσει, όπως αποκάλυψε «Το Βήμα» την

περασμένη Κυριακή (και δεν διαψεύστηκε), να μην είναι ξανά υποψήφιος στα

ψηφοδέλτια της ΝΔ, αν ο υπουργός Οικονομικών συμπεριληφθεί στο

«γαλάζιο» ψηφοδέλτιο Επικρατείας.

Ο Μαρκεζίνης, ο Τσίπρας και ο στρατηγός Φράγκος

Τι κοινό έχουν ένας σερ και ακαδημαϊκός, ένας πρόεδρος αριστερού κόμματος και ένας στρατηγός; «Και οι τρεις συναντώνται στο αντιμνημονιακό μέτωπο» λένε οι πιο μυημένοι που έχουν γνώση του παρασκηνίου, όταν αναφέρονται στον ακαδημαϊκό κ. Β. Μαρκεζίνη, στον πρόεδρο του ΣΥΡΙΖΑ κ. Αλ. Τσίπρα και στον πρώην αρχηγό ΓΕΣ κ. Φρ. Φράγκο. Η

προ ημερών εκδήλωση του κ. Μαρκεζίνη στην Αίγλη Ζαππείου για την

παρουσίαση του βιβλίου του με τίτλο «Η Ελλάδα στον Κατήφορο – Η

ανύπαρκτη εξωτερική πολιτική – Οι εγκαταλελειμμένες Ενοπλες Δυνάμεις»

έδωσε λαβή για ποικίλα σχόλια και σενάρια για το αν αυτό αποτελεί

προμήνυμα για τη δημιουργία ενός νέου δεξιού κόμματος στα δεξιά της ΝΔ. Τα «δεύτερα Ιουλιανά» Σε τροχιά προς Κρήτη ο Ιανός – 2 νεκροί, αγνοούμενοι και τεράστιες καταστροφές Εκεί ήταν παρόντες ο κ. Φράγκος, ο πρόεδρος της Νέας Μέρας κ. Χρ. Ζώης και άλλοι που άκουσαν τον κ. Μαρκεζίνη να λέει ότι φοβάται δεύτερα Ιουλιανά, «τα οποία ετοιμάζουν άνθρωποι με πείρα στα Ιουλιανά», ενώ προέβλεψε πως αυτά μπορεί να γίνουν σύντομα. Η

παρουσία του κ. Φράγκου, ο οποίος έγραψε την εισαγωγή του βιβλίου για

το οποίο μίλησε προχθές στη Θεσσαλονίκη, αναζωπύρωσε τη συζήτηση για τον

ρόλο που μπορεί να διαδραματίσει σε ένα νέο δεξιό κόμμα. Πολλοί

επιθυμούν να ηγηθεί της προσπάθειας ο κ. Φράγκος, ο οποίος όμως τηρεί

ακόμη αποστάσεις, ενώ θεωρητικός του εγχειρήματος θα είναι ο κ.

Μαρκεζίνης που τον Μάιο του 2012 αρνήθηκε να είναι πρώτος στο ψηφοδέλτιο

Επικρατείας της ΝΔ. Στο βιβλίο του κ. Μαρκεζίνη – το

οποίο θα παρουσιαστεί ανά την επικράτεια – υπάρχουν σημεία στον πρόλογο

που αποτελούν για τους μυημένους το πρόπλασμα για τη μελλοντική

διακήρυξη ενός νέου κόμματος, ενώ μέσα γίνονται αναφορές ουσιαστικά στην

Εκκλησία και στο στράτευμα. Αναφέρεται στη «Νέα Πατρίδα», το οποίο

λέγεται ότι αποτελεί και το πιθανό όνομα του σχηματισμού, αν τελικά

αποφασιστεί, ενώ χρησιμοποιείται το παλαιό σύνθημα του Μιλτιάδη Εβερτ,

περί «Ειρηνικής Επανάστασης», την οποία, όπως σημειώνει ο κ. Μαρκεζίνης,

μόνο η κάλπη θα φέρει, «εφόσον ο ψηφοφόρος ψηφίσει αποφασιστικά υπέρ

της αλλαγής». Οι υποστηρικτές της δημιουργίας νέου δεξιού

σχήματος θεωρούν ότι χρειάζεται ένα εθνοκεντρικό, υπερσυντηρητικό και

ευρωσκεπτικιστικό κόμμα που θα εκφράζει τον χώρο της αμιγούς και λαϊκής

Δεξιάς και θα πάρει μερίδιο από τους Ανεξάρτητους Ελληνες, τη Χρυσή Αυγή

και τη Νέα Μέρα. Η συνάντηση Τις

απόψεις του κ. Μαρκεζίνη – οπαδού της ισορροπίας ισχύος στις διεθνείς

σχέσεις – τις έχει ακούσει διά ζώσης ο πρόεδρος του ΣΥΡΙΖΑ, καθώς έχουν

συναντηθεί τουλάχιστον τρεις φορές τους τελευταίους μήνες. Μάλιστα,

σύμφωνα με πληροφορίες, η τελευταία συνάντηση πριν από δύο εβδομάδες

έγινε στα γραφείο του κ. Τσίπρα στη Βουλή, ενώ έχουν συνομιλήσει και

στην οικία του κ. Μαρκεζίνη στα βόρεια προάστια. Ο

πρόεδρος του ΣΥΡΙΖΑ έχει επιλέξει συνειδητά να διευρύνει τον κύκλο των

συνομιλητών του και στον συντηρητικό χώρο. Οπως λένε υψηλόβαθμοι

παράγοντες του κόμματος που συνομιλούν «ανοιχτά» και με ορισμένα επώνυμα

«καραμανλικά» στελέχη, «διευρύνεται το αντιμνημονιακό μέτωπο», αν και

ορισμένοι κακεντρεχείς διερωτώνται: «Θα στήριζε ο ΣΥΡΙΖΑ Μαρκεζίνη ή

Καραμανλή για Πρόεδρο της Δημοκρατίας;». Επίσης άκρως

ενδιαφέρον είναι το στοιχείο ότι το τελευταίο διάστημα επαφές με στελέχη

του ΣΥΡΙΖΑ έχει και ο κ. Φράγκος, για ανταλλαγή απόψεων σε θέματα

άμυνας και γεωστρατηγικής.

ΕΝΤΥΠΗ ΕΚΔΟΣΗ